《江行》
宋代·释尚能

渺然寒水上，四望尽无涯。
沙迹迎潮没，天形接海垂。
坏衣汀霭湿，疏磬苇风吹。
今夜犹船宿，还应与月期。

作者简介：释尚能，浙右诗僧（《宋朝事实类苑》卷三七引《杨文公谈苑》）。真宗天禧年间为东京左街讲经文章，应制同注御，赐紫（《四明尊者教行录》卷六）。曾以诗谒杨亿，与简长、孙仅等有交谊。今录诗八首。